作者：彭履道
词牌/韵律：兰陵王

paragraphs: 章台路。
西出重城几步。
秦楼晓、花气未明，一霎空濛洗高树。
行人半倚户。
飞去黄鹂自语。
秋千小，不系柳条，惟有轻阴约飞絮。
钿车暗相遇。
早拂拭红巾，初放鹦鹉。
闻歌犹是淋铃处。
掩面鸣筝，倚垆呼酒，东风重记旧眉妩。
报伊共歌舞。
西去。
屡回顾。
渐客舍荒凉，嘶马先驻。
玉关万里知何许。
但倦拥荒泽，瓜洲难渡。
将军垂老，望故国，夜寒苦。